|  |  |
| --- | --- |
|  |  |
|  |  |
| Korporativne komunikacije Av. V. Holjevca 10Zagreb 10002 Tel: 01 6450 406Fax: 01 6452 406 |  |

 **PRIOPĆENJE ZA MEDIJE**

**INA ojačala tržišnu poziciju u Crnoj Gori**

**Zagreb, 15. ožujka 2019. – INA je u Crnoj Gori proširila svoju maloprodajnu mrežu kupnjom pet atraktivnih maloprodajnih lokacija kompanije Pavgord CG, a transakcija je odobrena od strane regulatora za zaštitu tržišnog natjecanja. Ovom akvizicijom INA se dodatno pozicionirala na tržištu Crne Gore. U odnosu na 2017., kada je imala 1% udjela na tržištu, INA će nakon puštanja svih lokacija u funkciju dosegnuti oko 15% tržišnog udjela te upravljati mrežom od 11 maloprodajnih mjesta u Crnoj Gori.**

Poslovnu odluku Uprava Ine donijela je na temelju dobrog poznavanja tržišnih prilika u Crnoj Gori, a s ciljem daljnje izgradnje vodeće regionalne pozicije koja može imati pozitivan utjecaj na Inino poslovanje te plasman visokokvalitetnih Ininih proizvoda na tom tržištu. Kupljene lokacije nalaze se u Kotoru (Radanovićima i Škaljarima), Podgorici, Bijelom Polju i Mojkovcu te će one biti pridodane mreži već postojećih lokacija Ine u glavnom gradu Crne Gore, Tivtu te Pljevljima.

Također, INA planira daljnje širenje maloprodajne mreže na crnogorskom tržištu te njezin razvoj uvođenjem široke lepeze usluga poput gastro koncepta Fresh Corner koji je dobro primljen od strane lokalnih kupaca. *„Dosadašnja iskustva govore nam da kupci u Crnoj Gori cijene kvalitetu Ininih goriva te ostalih proizvoda i usluga. Zbog toga u srednjem roku želimo postati jedan od najvažnijih igrača na crnogorskom tržištu maloprodaje derivata. To je u skladu sa strategijom Ine koja želi ojačati svoju poziciju vodećeg regionalnog brenda.“,* izjavio je Darko Markotić, operativni direktor Usluga kupcima i maloprodaje Ine.

INA ovime pokazuje vjeru u dugoročnu perspektivu tržišta Crne Gore gdje sada zapošljava oko 150 radnika na maloprodajnim mjestima, uz tendenciju rasta te brojke.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 500 maloprodajnih mjesta u Hrvatskoj i u susjednim zemljama. INA Grupa je članica MOL Grupe.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr